SET เสี่ยงไหลต่อตามตปท. วิตกศก.ฟื้นช้า แนะจับตาชุมนุมการเมืองวันนี้
SET เสี่ยงไหลต่อตามตปท. วิตกศก.ฟื้นช้า แนะจับตาชุมนุมการเมืองวันนี้
24 ก.ย. 2563

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับตัวลงตามตลาดต่างประเทศ โดยตลาดหุ้นในภูมิภาคเอเชียต่างปรับตัวลงกันทั่วหน้าตามตลาดสหรัฐฯที่ร่วงลงจากแรงขายหุ้นในกลุ่มเทคโนโลยี โดยตลาดมีความกังวลการแพร่ระบาดไวรัสโควิด-19 ที่อาจจะทำให้เศรษฐกิจมีการฟื้นตัวล่าช้า ซึ่งเห็นได้จากตัวเลขเศรษฐกิจของสหรัฐฯที่ซบเซา โดยดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของสหรัฐ ปรับตัวลงสู่ระดับ 54.4 ในเดือนก.ย. ซึ่งเป็นระดับต่ำสุดในรอบ 2 เดือน
นอกจากนี้ ถ้อยแถลงของประธานธนาคารกลางสหรัฐ (เฟด) ก็ระบุว่าการฟื้นตัวเศรษฐกิจคงจะเชื่องช้า ต้องมีมาตรการเยียวยาเศรษฐกิจสหรัฐฯมาช่วย ซึ่งถ้ายังไม่มีก็อาจจะมีปัญหาได้ ทำให้มีแรงขายหุ้นออกมา
ส่วนราคาน้ำมันดิบปรับตัวขึ้นเล็กน้อยหลังจากที่ปรับตัวลงไป 2 สัปดาห์ที่ผ่านมา และตอบรับสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐลดลง 1.6 ล้านบาร์เรลในสัปดาห์ที่สิ้นสุดวันที่ 18 ก.ย. ซึ่งเป็นการลดลงเป็นสัปดาห์ที่ 2 ติดต่อกัน
อย่างไรก็ดี ตลาดบ้านเราคงจะไม่ปรับตัวลงแรง แม้จะมีแรงกดดันจากการที่ธนาคารแห่งประเทศไทย (ธปท.) ได้ปรับลดคาดการณ์ตัวเลขผลิตภัณฑ์มวลรวมภายในประเทศ (GDP) ของไทยปี 64 โดยประเมินว่าเศรษฐกิจไทยในปี 64 จะขยายตัวที่ 3.6% จากเดิมคาดการณ์ขยายตัว 5.0% หลังปรับลดคาดการณ์จำนวนนักท่องเที่ยวต่างชาติลงเหลือแค่ 9 ล้านรายในปี 64 จากเดิม 16.25 ล้านราย ทำให้อาจมีผลกระทบต่อการท่องเที่ยว และกลุ่มโรงแรม ได้ อีกทั้งวันนี้ให้ติดตามการชุมนุมทางการเมืองด้วย
พร้อมให้แนวรับ 1,250-1,255 จุด ส่วนแนวต้าน 1,272-1,275 จุด